钦定古今图书集成/明伦汇编/交谊典/第043卷 > 《别梁锽》李颀
## 钦定古今图书集成/明伦汇编/交谊典/第043卷 > 《别梁锽》李颀

梁生倜傥心不羁，途穷气盖长安儿。回头转眄似雕
鹗，有志飞鸣人岂知。虽云四十无禄位，曾与大军掌
书记。抗辞请刃诛部曲，作色论兵犯二帅。一言不合
龙额侯，击剑拂衣从此弃。朝朝饮酒黄公垆，脱帽露
顶争叫呼。庭中犊鼻昔常挂，怀里《琅玕》今在无。时人
见子多落魄，共笑狂歌非《远图》。忽然遣跃紫骝马，还
是昂藏一丈夫。洛阳城头晓霜白，层冰峨峨满川泽。
但闻行路吟新诗，不叹举家无担石。莫言贫贱长可
欺，覆篑成山当有时。莫言富贵长可托，木槿朝看暮
还落。不见古时《塞上翁》，倚伏由来任天作。去去沧波
勿复陈，五湖三江愁杀人。